**Ho hlakolwa ha ngodiso ya VAT**

Ngodiso ya VAT ya morekisi e ka hlakolwa ke Khomishenara kapa morekisi ebang ho kgotsofatswa ditlhoko tse itseng.

**Ebe mabaka a ho hlakola ngodiso ya VAT ke afe?**

Morekisi a ka etsa kopo ya ho hlakolwa ha ngodiso ya VAT moo boleng ba diphepelo tse lefiswang lekgetho bo tla ba ka tlase ho moedi wa ngodiso o tlamang wa R1 million nakong ya dikgwedi dife kapa dife tse latellanang tse 12.

Khomishenara le yena a ka hlakola ngodiso ya VAT moo -

* morekisi o emisitseng ka tsohle tse mabapi le kgwebo mme a sa tlo etsa tsena hape dikgweding tse 12;.
* kgwebo ena e sa ka ya qala kapa e sa tlo qala dikgweding tse tlang tse 12;
* morekisi a sa hlole a ikobela ditlhoko tsa boingodiso ka boithaopi;
* morekisi o hlolehile ho fana ka kgutliso e hlokehang bakeng sa ho sebetswa ha palo ya lekgetho, kapa
* morekisi o ne a ngodisitswe tlasa mokgahlelo wa boingodiso ba boithaopo mme -
  + ha a na sebaka se tsitsitseng sa bodulo kapa kgwebo;
  + ha a na direkoto tse nepahetseng tsa poloko ya dibuka tsa kgwebo (akhaonting);
  + ha a so bule akhaonto ya banka ya kgwebo; kapa
  + ka nako ya ho feta o ne a ngodisitswe tlasa Molao wa VAT kapa Molao wa Lekgetho la Dithekiso mme o hlolehile ho phethahatsa kgafa efe kapa efe e behilweng tlasa Melao eo.

Moo e leng hore morekisi o emisitse ka dikgwebo tsohle, ka tlwaelo ho hlakolwa ho qala ho sebetsa ho tloha ka letsatsi la ho qetela la nako ya lekgetho moo morekisi a kgaoditseng ka tsohle tsa kgwebo ka lona. Le ha ho le jwalo, Khomeshenara a ka beha letsatsi le qalang ho ba letsatsi lefe kapa lefe le leng.

Kgwebo/karolo/lekala lefe kapa lefe la morekisi le ngodisitsweng ka thoko le lona le ka nna la hlakolwa ebang -

* morekisi e entse kopo e ngotsweng;
* ngodiso e ka sehloohong e hlakotswe (ebang ho le jwalo, ngodiso ya makala ohle e tla hlakolwa); kapa
* Khomishenara o bona eka boikarabelo bo tlasa Molao wa VAT kapa wa TA ha bo a phethahatswa ka nepo.

Ditlamorao tsa ho hlakolwa ha ngodiso ya lekala ho bolela hore boikarabelo bohle bo kgutlela ngodisong e ka sehloohong. O lokela ho hlokomela hore moo ho hlakolwang ngodiso ya VAT e ka sehloohong, ngodiso ya VAT ya makala le yona e a hlakolwa.

Ho tloha ka la 1 Mmesa 2019, boingodiso ba setlamo ba moedi bakeng sa bafepedi ba ditshebeletso tsa matjhabeng tsa elektronike o ile wa eketswa ho tloha ho R50 000 ho ya ho R1 million. Bafepedi bana ba ka etsa kopo ya ho hlakola ngodiso ya bona ya VAT ebang boleng ba ditshebeletso tsa elektronike tseo ba di fepileng baamohedi ba Afrika Borwa ha di a feta R1 million nakong ya dikgwedi tse 12.

**Keletso ya Bohlokwa:** SARS e ka se phethele ho hlakolwa ha ngodiso ya hao jwalo ka morekisi wa VAT ho fihlela dikoloto tsohle tse saletseng morao mmoho le boitlamo ba Molao wa VAT di rarollotswe kapa di lefilwe.

**Ebe motjha wa ho hlakola ngodiso ya VAT ke ofe?**

1. Morekisi ya ikemiseditseng ho hlakola ngodiso ya VAT o tlameha ho fumana, ho tlatsa le ho etsa tlhophiso ya kopano lekaleng la SARS ho nehelana ka Kopo ya VAT123e - E leng foromo ya kopo ya motho e mabapi le ho hlakolwa ha ngodiso ya VAT ya dikgwebo tsohe tsa hae. Sebedisa foromo ya VAT123T ho etsa kopo ya ho hlakolwa ho ka thoko ha kgwebo e ngodisitsweng.
   * VAT123e e tlameha ho nyehelwa lekaleng la SARS moo morekisi a ngodisitsweng teng. Mabaka a bakileng ho hlakolwa a tlameha ho bolelwa ka ho hlaka ho VAT123e kapa lengolong le ka thoko le hoketsweng ho yona.
2. Khomishenara o tla ntsha lengolo la kananelo le tlang ho tsebisa morekisi ka letsatsi leo ka lona ho hlakolwa hona ho tlang ho sebetsa ka lona mmoho le nako ya makgaolakgang ya lekgetho. Ditefo tse morao tsa VAT di tla fumantshwa kotlo le tswala.
   * Lengolo la kananelo le ka fana ka ditaelo tse ding tse mabapi le motjha ona wa ho hlakolwa. Morekisi o tlameha ho tswela pele ho lefisa VAT hodima diphepelo tse entsweng le ho jara boikarabelo ba lekgetho la tlhahiso mmoho le ho hula lekgetho lefe kapa lefe la ditjeo tsa hae ho fihlela ka letsatsi la ho qetela la lekgetho ho latela ka moo Khomishenara a eleditseng ka teng.
3. Ka nako ya ho makgaolakgang ya lekgetho (jwalokaha ho bontshitswe ke Khomishenara), morekisi o tlameha ho tsebahatsa lekgetho la tlhahiso ka hara sekgeo sa 1A sa kgutliso ya VAT.
   * VAT ya ho tswa (e leng lekgetho la tlhahiso hodima thepa e teng ka nako ya ho kgino/kemiso) e tlameha ho tsebahatswa mmoho le lekgetho lefe kapa lefe le leng la tlhahsio le la ditjeo tsa hae bakeng sa nako ya ho qetela ya lekgetho kgutlisong eo ya VAT.